google/wiki40b huggingface dataset:
החלטה 273 של העצרת הכללית של האו"ם

נוסח ההחלטה

לאחר קבלת דיווח ממועצת הביטחון על הגשת בקשתה של ישראל לחברות באו"ם;

לאור העובדה שלפי שיקול דעתה של מועצת הביטחון, ישראל היא מדינה שוחרת שלום המסוגלת ומעוניינת לקיים את החובות הכלולות במגילת האו"ם;

לאור העובדה שמועצת הביטחון המליצה בפני העצרת הכללית לצרף את ישראל כחברה באו"ם; 

ולאור העובדה שמדינת ישראל הצהירה שהיא "מקבלת ללא תנאי את החובות שבמגילת האו"ם ומתחייבת לכבד אותן מיום הצטרפותה כחברה באו"ם";

תוך התחשבות בהחלטות מ-29 בנובמבר 1947 ו-11 בדצמבר 1948 ובהצהרות ובהסברים שניתנו על ידי נציג ממשלת ישראל בקשר ליישום ההחלטות;

העצרת הכללית,

הפועלת מכח סעיף 4 במגילת האו"ם ומכוח תקנה 125 בנהלים,

1. קובעת בזאת שישראל היא מדינה שוחרת שלום המקבלת על עצמה את החובות אשר במגילת האו"ם, ומסוגלת ומעוניינת לכבד התחייבויות אלה;

2. קובעת לצרף את ישראל כחברה באו"ם.

תוצאות ההצבעה

ההחלטה, אשר נידונה במהלך ישיבת המליאה ה-207 של העצרת הכללית, עברה ברוב של 37 מדינות תומכות, מול 12 מדינות מתנגדות ו-9 מדינות נמנעות. להלן פירוט המדינות המצביעות:

בעד

אוסטרליה, אורוגוואי, איסלנד, אקוודור, ארגנטינה, ארצות הברית, בוליביה, ברית המועצות, גווטמלה, דרום אפריקה, האיטי, הולנד, הונדורס, הפיליפינים, הרפובליקה הדומיניקנית, הרפובליקה הסובייטית הסוציאליסטית האוקראינית, הרפובליקה הסובייטית הסוציאליסטית הבלארוסית, ונצואלה, יוגוסלביה, לוקסמבורג, ליבריה, מקסיקו, נורווגיה, ניו זילנד, ניקרגואה, סין, פולין, פנמה, פרגוואי, פרו, צ'ילה, צ'כוסלובקיה, צרפת, קובה, קולומביה, קוסטה ריקה, קנדה

נגד

איראן, אפגניסטן, אתיופיה, בורמה, הודו, לבנון, מצרים, סוריה, עיראק, ערב הסעודית, פקיסטן, תימן

נמנעות

אל סלוודור, בלגיה, ברזיל, דנמרק, הממלכה המאוחדת, טורקיה, יוון, סיאם, שוודיה
פרזנטור

פרזנטור או יַצְגָן הוא ידוען המשתמש בפרסומו כדי להשתתף במסע פרסום של תאגיד, תמורת תשלום. להבדיל מדוגמן, שעיסוקו העיקרי הוא השתתפות במסעי פרסום, לפרזנטור עיסוק עיקרי אחר, כזה שהקנה לו את פרסומו.
המילה "פרזנטור" נוספה לאוצר המילים של דוברי העברית בעשור הראשון של המאה ה-21. אף שהיא לקוחה מאוצר המילים האנגלי, דוברי אנגלית לא משתמשים במילה presentor במשמעות זו. המינוח המקובל לתפקיד באנגלית הוא celebrity endorser.
כיוון שהפרזנטורים הם ידוענים, שחייהם זוכים לחשיפה רבה באמצעי התקשורת, הרי גם פעילותם כפרזונטורים זוכה לחשיפה כזו, בחלק התוכן של העיתונים (ואמצעי התקשורת האחרים), ולא רק בחלק הפרסומת. דוגמה בולטת לכך היא קיצוץ שערה של הזמרת נינט טייב, במסגרת הופעתה בסרטון פרסומת של חברת הטלפונים הסלולריים פלאפון. צעד זה סוקר בעמוד הראשון של העיתונים, והגביר במידה רבה את עוצמתו של מסע הפרסום. בעקבות זאת נמתחה ביקורת ציבורית על העיסוק התקשורתי האינטנסיבי בכוכבת ועל הפיכת הזמרת, לטענת המבקרים, מכישרון שצמח בפריפריה למותג פרסומי.
בחלק מהמקרים הפרזנטורים הם אנשי תקשורת בעצמם, מצב המעורר ביקורת, עקב הסתירה העלולה להיווצר בין מחויבותו של הפרזנטור כאיש תקשורת ובין מחויבותו כפרזנטור. דוגמה מובהקת לפרזנטור כזה הוא יאיר לפיד, שפעל כעיתונאי ב"ידיעות אחרונות" ובטלוויזיה, ובמקביל פעל כפרזנטור של "בנק הפועלים", פעילות שאותה הפסיק עם מינויו כמגיש "אולפן שישי".
Rock DJ

רקע

ויליאמס אמר על השיר "זה שיר מסיבות, ולשירי מסיבות יש בדרך כלל מילים מטופשות שלא אומרות כלום. שאר הדברים הם רגשיים. זה לא אלבום מדכא, אבל הוא עוסק לא מעט בעצבות, בדידות. באופן מצחיק למדי, אבל בצורה אופטימית."
נבחרת ברית המועצות בכדורסל נשים

היסטוריה

כבר הופעתה הראשונה בזירה הבינלאומית באליפות אירופה בשנת 1950 היא זכתה במדליית זהב. מאז ועד לפירוקה בשנת 1991 היא שלטה בכדורסל הנשי תוך זכייה 21 פעמים באליפות אירופה (מהם 17 ברציפות), 8 פעמים באליפות העולם ופעמיים במשחקים האולימפיים (כדורסל נשי נכלל במשחקים רק החל משנת 1976). זאת למרות שבתקופה הרלוונטית מסיבות פוליטיות היא לא השתתפה פעמיים באליפות העולם בפעם במשחקים אולימיים.
הדיוויזיה ה-126 (ורמאכט)

היסטוריה

הדיוויזיה הוקמה ב-15 באוקטובר 1940, על בסיס יחידות מהדיוויזיה ה-11 והדיוויזיה ה-253, והועמדה תחת פיקוד פאול לאוקס. במהלך מבצע ברברוסה לחמה הדיוויזיה כחלק מהקורפוס ה-10 במסגרת הארמייה ה-16, ולאחר מכן לחמה בקרבות השונים בזירה הצפונית, ובכלל זה בקרב על לנינגרד. בסוף 1944 נלכדה הדיוויזיה יחד עם שאר קבוצת ארמיות צפון בכיס קורלנד, שם לחמה עד לכניעתה לרוסים בסוף המלחמה.
ננה שרייר

ביוגרפיה

שרייר נולדה בכותאיסי, גאורגיה בשם ננה צוציאשווילי. בגיל שנתיים נהרגה אמה ואביה נישא מחדש. בשנת 1972, בהיותה בת ארבע, עלתה ארצה עם אביה וסבתה. המשפחה שוכנה בעפולה ומאוחר יותר עברה לקריית ים. בגיל 18 שינתה את שמה לשרייר בהשראת הנרי שרייר, עזבה את ביתה, עברה לתל אביב והחלה בלימודי משחק.
בשנותיה הראשונות בתל אביב הכירה את הצייר מאיר פיצ'חדזה, שהיה בן זוגה במשך מספר שנים. בשנת 1992 פתח הזוג במשותף בר בפלורנטין. מאוחר יותר נפרדו השניים ושרייר עברה לעבוד בהנהלת בר הסטפן בראון, שם הכירה את בעלה לעתיד, גולן דור. בשנת 2000 פתחו השניים בנווה צדק את ה'ננה בר', שנשאר בבעלותו של דור לאחר שהשניים נפרדו. לזוג בת משותפת, עדן, שנולדה ב-2011.

ננוצ'קה

ב-2003, לאחר שצברה ידע וניסיון נרחבים בניהול עסק בתעשיית חיי הלילה של תל אביב, פתחה שרייר את "ננוצ'קה", בר-מסעדה בסגנון גאורגי ברחוב לילנבלום. המקום זכה להצלחה גדולה מאוד עם פתיחתו ונותר לאורך השנים מוסד קולינרי ואייקון חיי לילה תל אביבי משמעותי.

הננוצ'קה התאפיין בקהל מבקרים נאמן, מטבח גאורגי פופולרי ואווירה צבעונית ורועשת ייחודית. בסופי שבוע היה המקום מלא עד אפס מקום כשהמבקרים בו מבלים עד השעות הקטנות של הלילה בחגיגות, ריקודים ואף שבירת כלי אוכל על הרצפה בעידודה של בעלת המקום.
בשנת 2013 הפכה שרייר טבעונית וכעבור כשנה החלה להפוך את המטבח של ננוצ'קה לטבעוני, מהלך שנתפס אז כסיכון עסקי משמעותי.
ביוני 2018 נסגרה המסעדה לאחר כ-15 שנות פעילות. לקראת הסגירה צוטטה שרייר כאומרת שברצונה לקחת אוויר, לטייל בעולם ולקחת פסק זמן מעולם המסעדנות.

מחוברות

בשנת 2011 עלתה לאוויר ב'HOT' עונתה השנייה של תוכנית הדוקו-מציאות "מחוברות". שרייר נבחרה להיות אחת המשתתפות ובמהלך העונה חשפה לצופים אל מול המצלמה את חייה האישיים, משפחתה ועולמה הפנימי. דמותה הצבעונית של שרייר היוותה את אחד משיאי התוכנית ועוררה עניין רב בקרב הצופים.
ריחאניה

רקע והיסטוריה

הצ'רקסים הגיעו למזרח התיכון לאחר שגורשו ממולדתם שבצפון הקווקז. הצ'רקסים, שנלחמו תקופה ארוכה בכיבוש הרוסי בצפון הקווקז, נטבחו וגורשו על ידי רוסיה הצארית מהקווקז באירוע אשר קיבל את השם "גלות הצ'רקסים". האימפריה העות'מאנית, שראתה בצ'רקסים לוחמים מנוסים, קלטה אותם בשטחה ויישבה אותם באזורים שהיו דלילים בהתיישבות, בין השאר - בגליל. 
היישוב ריחאניה נוסד בשנת 1873 אך רק בשנת 1880 הגיעו אליו משפחות צ'רקסיות משבט אבזאח מצפון הקווקז, אזור אשר נמצאות בו כיום הרפובליקות קאראצ'אי-צ'רקסיה ואדיגיה, בתחומה של הפדרציה הרוסית.
היישוב נבנה בשיטה צ'רקסית מסורתית, אשר מקורה בקווקז ושמה "כפר חומה" - הבתים נבנו כשהם צמודים זה לזה ויוצרים חומת מגן מסביב ליישוב אשר שרידיה נשתמרו עד היום. בכפר מסגד שצורתו כמסגדים הצ'רקסיים בקווקז, ושונה מהותית מהמסגדים הערביים. כמו כן נמצא במקום מוזיאון ומרכז למורשת הצ'רקסית. לפי סקר הכפרים 1945 בארץ ישראל התגוררו ביישוב 290 תושבים ושטחו השתרע על 6,137 דונמים (מתוכם 25 דונם שטחים ציבוריים).
במלחמת העצמאות סייעו תושבי היישוב להעפלה מלבנון והתנדבו לשרת לצד היישוב היהודי. מכיוון שהצ'רקסים היו לבני ברית של היהודים, ברחו למקום מעט תושבים ערבים בדואים וכיום מקצת מתושבי המקום הם ערבים. 
בשנת 1960 התקיימו לראשונה בריחניה בחירות לוועד מקומי לקראת צירוף היישוב למועצה אזורית מרום הגליל. 
בפברואר 1973 חוברה ריחאניה לרשת החשמל הארצית. באותה עת היו בכפר 75 בתים.
ריחאניה הוא אחד משני הכפרים הצ'רקסיים היחידים בישראל  (השני הוא כפר כמא שבגליל התחתון).

המוזיאון הצ'רקסי

בכפר קיים מוזיאון להנצחת התרבות ואורח החיים הצ'רקסי. המוזיאון הוקם ביוזמתו של בן הכפר, שאוקי חון (ז״ל), והוא ממוקם בבית פרטי השייך למשפחתו מאז התיישבותם בכפר בשנת 1873 לערך. המוזיאון בריחנייה הוא קטן יותר מזה הממוקם בכפר כמא אך גם הוא מכיל כלי בית וכלים חקלאיים, פרטי ביגוד מסורתיים, וכלי נגינה ונשק האופייניים לתרבות הצ'רקסית. חון עצמו היה עורך את הסיורים במוזיאון ומלווה אותם בהסברים ובחוויות מתקופת ילדותו וזכרונותיו האישיים.
ג'אווניסים

הג'אווניסים (Javanese) הם קבוצה אתנית החיה באי ג'אווה באינדונזיה. הג'אווניסים מונים כ-100 מיליון אנשים, ונחשבים לקבוצה האתנית הגדולה ביותר באינדונזיה. הם ממוקמים בעיקר במרכז ובמזרח האי. אנשים ממוצא ג'אווניסי חיים גם במלזיה, סינגפור, סורינאם, ערב הסעודית והולנד.
מרבית הג'אווניסים מזדהים כמוסלמים, ומיעוט מהם מזדהים כנוצרים והינדים. אולם הציוויליזציה הג'אווניסית הושפעה במשך יותר מאלף שנים מהתרביות ההינדו-בודהיסטית והקאג'וונית, אשר את תוצאותיה ניתן לראות גם היום בהיסטוריה, בתרבות, במנהגים ובאמנות הג'אווניסית.
עוצמת הרכות

"עוצמת הרכות" (באנגלית: Holistic Pulsing) היא שיטת טיפול הוליסטית שפותחה בידי הישראלית טובי בראונינג. מרכזים המטפלים בשיטה זו קיימים במספר מדינות, ביניהן הולנד, אוסטרליה וניו זילנד. 
מאחורי שיטת הטיפול עומדת גישה השמה במרכז את השמחה כטיפול בבעיות רגשיות ופיזיות, באופן העומד, לדברי בראונינג, בניגוד להדגשת הכאב והטראומות בשיטות טיפול אחרות. המטפלים בשיטה מדגישים גם את השימוש ברכות ובגישה לא-כוחנית ביחסי אנוש.

שיטת הטיפול מבוססת על שיחה עם המטופל, על מגע גופני ועל נענוע מהיר של חלקים שונים בגוף במהירות של 160-120 פעמים בדקה (שיטה המכונה 'הפעמה').
מפתחת השיטה והעוסקים בה טוענים כי היא יעילה למגוון בעיות פיזיות ונפשיות, אולם נראה כי לא בוצעו מחקרים מבוקרים כדי לתמוך באילו מן הטענות.
על אף הצלחת השיטה, טובי בראונינג מייסדת עוצמת הרכות החליטה לשים קץ לחייה יחד עם בעלה בעקבות מות בנה וביקשו לשרוף את גופותיהם.
בנואה קוסטיל

קריירה

קוסטיל התחיל את הקריירה שלו בקן, אך לא קיבל דקות משחק רבות ובעונת 2008/2009 יצא לעונת השאלה בוואן. ב-17 ביוני 2009 חתם בסדאן ובעונת 2010/2011 נבחר לשוער השנה בליגה. ב-14 ביוני 2011 חתם על חוזה ל-3 שנים בסטאד רן לאחר שסיים את חוזהו בסדאן ובכך חזר לליגה הראשונה אחרי 3 שנים בליגה השנייה. ב-24 במאי 2017 חתם לארבע שנים בבורדו.
בצעירותו שיחק קוסטיל בנבחרת צרפת בכדורגל עד גיל 21. ב-6 בנובמבר 2014 זומן לראשונה לסגל הנבחרת הבוגרת לקראת המשחקים נגד אלבניה ושוודיה. קוסטיל נכלל בסגל הנבחרת לקראת יורו 2016. ב-15 בנובמבר 2016 ערך את הופעת הבכורה שלו בנבחרת בתיקו 0-0 נגד חוף השנהב.
אספרסו

תהליך החליטה

הכנת אספרסו נעשית כאמור על ידי הזרמת מים חמים בלחץ רב דרך קפה טחון. תהליך זה יוצר משקה במרקם סמיך, מכיוון שהוא מחלץ מן החליטה הן נוזלים והן מוצקים. הקצף (קרמה) האופייני למשקה, נוצר באמצעות אמולסיה של השמנים בקפה הטחון לידי קולואיד, אשר אינו נוצר בשיטות חליטה אחרות. לא קיים סטנדרט אוניברסלי להכנת אספרסו, אך קיימות מספר הגדרות מקובלות אשר מנסות להגביל את כמות וסוג הקפה הטחון, הטמפרטורה ולחץ המים, וקצב החליטה. ככלל, על מנת להכין משקה אספרסו יש צורך במכונה ייעודית מתאימה.
לוסי גריפית'ס

ביוגרפיה

גריפית'ס נולדה בברייטון, והתחנכה ברודין סקול, וינדלשם סקול, בית הספר התיכון דורותי סטרינגר ובוורנדין קולג'. היא הייתה חברה בתיאטרון המוזיקלי הלאומי לנוער (National Youth Music Theatre).
הופעתה הראשונה בטלוויזיה הייתה בסדרת הדרמה "Sea of Souls" ואחר כך בסדרה הקומית "שוגר אהובתי". על הבמה שיחקה במחזה "The White Devil".
בפברואר 2006 פורסם שגריפית'ס תשחק בתפקיד ליידי מריאן היפה לצדו של ג'ונאס ארמסטרונג בסדרת הטלוויזיה של ה-BBC "רובין הוד". גריפית'ס אמרה שדמותה של מריאן נכתבה שהיא "אינטליגנטית, שנונה, נשכנית, וכך ציפיתי שהיא תהיה".
ב-2007 חזרה גריפית'ס לגלם את דמותה של מריאן בעונה השנייה של הסדרה "רובין הוד", אבל הדמות נהרגה בפרק סיום העונה. על אף שהחלטה זו לא התקבלה באהדה בקרב חובבי הסדרה, נמסר שהיא עזבה את התוכנית כדי לקדם "הזדמנויות אחרות". היא חזרה להופיע בסדרה בעונה האחרונה בדמות רוחה של מריאן.
הופעת הבכורה של גריפית'ס בווסט אנד הייתה בשנת 2009 בהפקה מחודשת של המחזה "ארקדיה". עוד באותה שנה הופיעה בסדרת הדרמה "Collision" של ערוץ ITV1. ב-5 בספטמבר 2010 הופיעה בסרט הטלוויזיה "U Be Dead" בתפקיד בת'אן אנסל, וב-1 בנובמבר 2010 כיכבה בדרמה "The Little House".
בינואר 2011 חתמה גריפית'ס חוזה עם רשת הטלוויזיה האמריקאית CBS. פורסם שהיא תגלם את ג'נה לסטרייד, התפקיד הראשי בסדרת הזומבים "Awakening". אבל בסופו של דבר התוכנית לא מומשה.
בנובמבר 2011 פורסם שגריפית'ס תגלם את נורה, אחותו של הערפד אריק נורתמן (אלכסנדר סקארסגארד) בעונה החמישית של הסדרה "דם אמיתי" של HBO. הדמות של נורה אינה מופיעה בסדרת הספרים "מסתרי הערפדים הדרומיים" שעליה מבוססת סדרת הטלוויזיה. בנובמבר 2011 הופיעה גריפית'ס במחזה "Atman" מאת איאן פינליי מקלאוד בתיאטרון פינבורו בלונדון.
בינואר 2013 יצא לאור תסכית אודיו של הסדרה "דוקטור הו" בהפקת Big Finish Productions בשם "The Auntie Matter" בו גילמה גריפית'ס את מייבל דובס.
בפרק הפיילוט של הסדרה "קונסטנטין" שיחקה גריפית'ס בתפקיד הנשי הראשי בדמות ליב אברדין, המגלה שיש לה יכולת לראות את העולם העל-טבעי. יחד עם קונסטנטין היא נלחמת בשדים שמתמקדים בה, ולומדת פרטים על אביה המנוח. גריפית'ס עזבה את הסדרה אחרי שגוייר וסרון החליטו לפנות לכיוון יצירתי אחר. אנג'ליקה סליאה לוהקה אחר כך לתפקיד מרי "זד" מרטין.
ב-15 באפריל 2015 לוהקה גריפית'ס לתפקיד אמילי וודרו בסדרה "Preacher" של רשת AMC. היא מגלמת דמות של אמא חד הורית, מלצרית, נגנית באורגן בכנסייה, ויד ימינו של ג'סי קאסטר (דומיניק קופר).

חיים אישיים

לגריפית'ס יש תעודה בפנטומימה אותה קיבלה בבית ספר בפריז. לדבריה למרסל מרסו הייתה השפעה גדולה עליה באמנות של הבעת רגשות ומשחק ללא מילים. עוד היא מעריצה את השחקניות ג'ודי דנץ', קייט וינסלט וג'ניפר סונדרס.
וילמר ולדראמה

ביוגרפיה

ולדראמה נולד במיאמי, פלורידה שבארצות הברית. כשהיה בן 3 הוריו חזרו עמו לוונצואלה, ולאחר מכן שבו והשתקעו בארצות הברית כשהיה בן 13, הפעם בלוס אנג'לס. הוא לא ידע אנגלית, אך למד במהירות את השפה בבית הספר וגם החל ללמוד דרמה.

קריירה

בשנת 1998, זמן קצר לפני שסיים את לימודיו בתיכון, החל לשחק בסדרת הטלוויזיה הקומית "מופע שנות ה-70", שם גילם את דמותו של פֶז, נער ממוצא זר ולא ידוע, עד לירידתה מהמסכים בשנת 2006.
בין 2006 ל-2008 הנחה את שעשועון הטלוויזיה "יו מאמה" ב-MTV. לאחר מכן הוא החל להופיע בתפקידים קטנים בסדרות הטלוויזיה: הסופרנוס, המכשפים מוויברלי פלייס, רופא להשכיר, להתעורר, איפה את, צ'לסי?, גברים בעבודה ופרברי הגיהנום, ואף דובב מספר סרטים ותוכניות טלוויזיה כמו "המופע של קליבלנד ו"נדב ידי זהב".
בשנת 2011, שיחק בסרטים: "לארי קראון" ו"מעושר לעוני". ב-11 במאי, אותה שנה הוא הוציא את הסינגל "The Way I Fiesta".
ב-27 בספטמבר 2013, ולדראמה קיבל את פרס אלמה על פעילות אקטיביסטית חברתית בולטת.
החל מ-2014, מככב ולדראמה בסדרה "מצאת החמה עד צאת הנשמה: הסדרה". בשנת 2015 הודיעו שכרגע מצלמים עונה שנייה לסדרה.
בשנת 2015 שיחק במותחן הפשע הביוגרפי "יומני הסם אדראל" בכיכובו של ג'יימס פרנקו.
ולדראמה הוא שותף בבעלות על 3 מסעדות יחד עם אשטון קוצ'ר. בינואר 2007 השיק מותג אופנה לגברים בשם "קאלאוונה".
בשנת 2015 החברה של ולדראמה 'WV' התחילו לייצר סרט אנימציה בשם בלגן בממלכה בו הוא מדבב את התפקיד הראשי יחד עם דמי לובאטו, עוד מדבבות: אבריל לאבין ואשלי טיסדייל, האחראים למוזיקה הם דמי לובאטו, סיה ופול אאוט בוי, הסרט יצא בשנת 2016 למסך הגדול.
בנוסף הודיעו בטקס הקומיק-קון, סן דייגו שולדראמה ישחק בסדרה "דוח מיוחד" שיצאה ברשת פוקס בסתיו 2015.

חיים אישיים

ולדראמה יצא בעבר עם ג'ניפר לאב יואיט, מילה קוניס, מנדי מור, לינדזי לוהן, ריהאנה, אשלי סימפסון, אבריל לאבין, הילארי דאף ומינקה קלי. משנת 2010, הוא יצא עם הזמרת דמי לובאטו, עד יוני 2016.
אריה בן נאים

ביוגרפיה

בן נאים נולד וגדל בשכונת מקור ברוך בירושלים. אמו עלתה מטורקיה ואביו ממשפחה ירושלמית ותיקה. בין השנים 1953 ל-1956 שירת בחיל האוויר כטייס תובלה.
לתחום הכימיה הפיזיקלית הגיע בזכות אבנר טריינין, שהיה המורה שלו בתיכון ובאוניברסיטה. בשנת 1957 החל ללמוד כימיה באוניברסיטה העברית, בשנת 1961 סיים תואר שני ובשנת 1964 סיים את הדוקטורט בכימיה, תחת הנחייתם של פרופ גבריאל שטיין ושלום בר.
הוא עוסק בשימוש בתורת האינפורמציה על מנת לקדם את ההבנה של פיזיקה סטטיסטית ותרמודינמיקה.
הוא נשוי בשנית לרובי באטאק, אזרחית פיליפינית אשר התגיירה. סיפור נשואיהם והקשיים שנתקלה בקבלת אזרחות היוו בסיס לכתבת תחקיר במוסף הארץ.
תחמושת

תחמושת - כינוי כללי לקליעים הנורים מאמצעי לחימה שונים, כגון אקדחים, רובים, מקלעים ותותחים אך גם מכלי ירייה עתיקים כגון קשת או קטפולטה. במובן הכללי יותר, תחמושת מתייחסת לכל אמצעי הלחימה החד-פעמיים המתכלים עם השימוש בהם, לרבות רקטות או טילים. 
התחמושת המודרנית לכלי ירייה מורכבת מקליע הנורה מנשק חם בעל קנה, באמצעות הדיפת גזים הנוצרים בעת פיצוץ חומר נפץ הודף (חנ"ה) הנמצא בתרמיל המחובר לקליע (ואז הקליע+התרמיל נקראים כדור) או מוטען בנפרד לקנה היריה. הקליעים המודרניים מיוצרים במגוון גדלים וסוגים, בהתאם לייעודם. קליעים נגד אדם מתוכננים לנוע או להתפרק בתוך גוף הנפגע, כדי לגרום לנזק מרבי. פגזים נגד אדם מתוכננים להתפוצץ באוויר, ולפזר רסיסים חדים בשטח גדול. פגזים חודרי שריון כוללים אמצעים שמקלים עליהם לחדור לכלי המשוריין. פגזי בעירה כוללים חומרי בעירה חזקים, וקליעים נותבים מסמנים באור את מסלול מעופם. קליעים שונים מכילים ראשי קרב שונים, בהם חוצצן, נפיץ, מצרר ורש"ק חלול.
היצרן העיקרי של תחמושת בישראל הוא התעשייה הצבאית (תע"ש).
צריכת התחמושת על ידי היורה נעשית בטעינה בודדת (כלומר טעינת כדור או פגז בודד לפני כל ירייה) או במחסנית ובשרשיר תחמושת, שבאמצעותם נטענים בבת אחת כדורים רבים, המאפשרים ירי בצרורות.

לוגיסטיקה

בזמן מלחמה צריכת התחמושת מוגברת, ולשם אספקתה הסדירה נדרשת היערכות לוגיסטית נאותה. יש לתכנן את המלאי הנדרש בעת לחימה למוצב, לבסיס ולמדינה כולה, תוך התחשבות ביכולת הצפויה לשנע מלאי נוסף (ברמת המוצב והבסיס) או לייצר ולייבא מלאי נוסף. למלאי תחמושת גדול יש עלות גבוהה, ומאידך במלאי קטן מדי יש סיכון של תבוסה בקרב או במלחמה. חשש מאמברגו או מצור שיוטלו בעת מלחמה מגדיל את הנחיצות של מלאי גדול ויכולת ייצור מקומית. 
כיוון שלתחמושת יש אורך חיים מוגבל על המדף, צריכתה, בפרט בעת אימונים, נעשית בשיטת נרי"ר. חרף זאת, תקופת רגיעה ממושכת מביאה לפסילתה לשימוש של תחמושת ישנה.
אחסון תחמושת כרוך בסיכון של התפוצצות התחמושת עקב תקלה. לפיכך ננקטים אמצעי זהירות, ובהם אחסון התחמושת בבונקרים המיועדים לכך.
בית ישראל (קיבוץ)

בית ישראל הוא קיבוץ עירוני בשכונת גילה א' שבירושלים. בקיבוץ, הממוקם בתוך מתחם דיור ציבורי של עמידר אשר שימש בעבר כמרכז קליטה, חברים דתיים וחילונים, יוצאי קיבוצים וערים מכל רחבי הארץ, והוא פועל לחיזוק השכונה דרך פרויקטים חברתיים וחינוכיים.

היסטוריה והווה

הקיבוץ הוקם בתחילת שנות התשעים של המאה ה-20 בעיקר על ידי יוצאי קיבוצים ובהם הושע פרידמן בן שלום, ראש המכינה הקדם-צבאית בית ישראל וקצין מילואים ראשי (קמל"ר) בצה"ל. הגרעין המייסד הורכב ממשפחות יוצאי הקיבוץ הדתי והתנועה הקיבוצית.
הרעיון המוביל להקמת הקיבוץ היה שינוי מטרת העל של הקיבוצים מהתיישבות חקלאית להתערות עירונית בחברה הישראלית, ומתוך רצון לבנות קהילה שיתופית היונקת ממקורות הרוח היהודיים ומתמודדת עם בעיות השעה הבוערות בחברה הישראלית. הקיבוץ שם לו מטרה לקחת חלק בבניית החברה בישראל, תוך שימת דגש על תרבות חיים יהודית, סובלנות, קבלה וערבות הדדית. במהלך השנים התאספה סביב הקיבוץ קהילה של משפחות ויחידים המונה כיום כ-200 חברים. 
במסגרת הקיבוץ פועלת מכינת בית ישראל, המכינה הקדם צבאית הראשונה המשותפת לדתיים וחילונים. המכינה הוקמה בשנת 1997 בידי חברי הקיבוץ, בעקבות רצח רבין, מתוך מטרה להביא לקירוב לבבות וליצור מכנה משותף בין הזרמים השונים בחברה הישראלית, תוך שילוב חיי קומונה, עיסוק מעמיק בזהות יהודית ופעילות חברתית וחינוכית. 
חברי קהילת בית ישראל, הקיבוץ העירוני וחניכי המכינה פעילים חברתית בשכונה במגוון תחומים - במסגרות חינוכיות, במניינים בבית הכנסת או בפרויקטים חברתיים. חברי הקהילה מקיימים אורחות חיים קהילתיים הנעים על כמה צירים: בית כנסת, חגים, ארוחות משותפות ולימוד. במקביל, ילדי הקהילה מתחנכים בשני גנים שאנשי הקהילה מפעילים. חלק מחברי הקהילה פעילים בפרויקטים השונים שהמכינה מפעילה, כגון המשחקייה או מרכז הלמידה, וחלקם גם מלמדים או מדריכים במכינה.

לקריאה נוספת

קרן בלוט ואורנה גלץ-דודי, 2008. "קהילה בתוך קהילה - בניית שותפות בין תושבי שכונת גילה בירושלים לאנשי הקיבוץ העירוני בית ישראל", בתוך: יובל דרור (עורך), הקבוצות השיתופיות בישראל, יד יצחק טבנקין, עמ' 324-299.
ברק לוי

קריירה

לוי התחיל את הקריירה שלו במחלקת הנוער של מכבי תל אביב. ב-23 באפריל 2011 ערך את הופעת הבכורה שלו בקבוצה הבוגרת של המועדון, כשפתח בהרכב בניצחון 1-3 נגד עירוני קריית שמונה. באותה עונה היה שותף לוי לדאבל של קבוצת הנוער. ב-3 בנובמבר 2011 ערך את הופעת הבכורה שלו במסגרת אירופית, בהפסד 2-1 נגד סטוק סיטי בשלב הבתים של הליגה האירופית. בעונת 2011/2012 התמודד לוי על עמדת השוער הראשון מול גיא חיימוב, וערך 20 הופעות בליגה.
בעונת 2012/2013 איבד לוי את מקומו בהרכב לוינסנט אניימה. באותה עונה רשם לוי 8 הופעות בליגה, בעקבות השתתפותו של אניימה בגביע אפריקה לאומות שנערך באמצע העונה. לאחר עזיבתו של אניימה נשאר לוי כשוער השני במכבי תל אביב, כמחליפו של חואן פבלו קולינאס, וזכה עם מכבי תל אביב בשלוש אליפויות רצופות, בגביע המדינה ובגביע הטוטו.
בקיץ 2015 הושאל לוי לעונה אחת לקבוצת מכבי נתניה, במדיה ערך 23 הופעות בליגת העל. לקראת עונת 2017/2018 חתם בהפועל קטמון ירושלים מהליגה הלאומית.
ב-4 ביולי 2019 חתם לוי בהפועל פתח תקווה.

נבחרת ישראל

לוי השתייך לסגל הנבחרת הצעירה, ואף השתתף עימה באליפות אירופה לנבחרות צעירות שנערכה בישראל ביוני 2013, כאשר שימש כשוער שני.
ג'ונתן מילר

חייו

ג'ונתן מילר נולד ב-1934 למשפחה יהודית מבוססת ברובע המפסטד בצפון לונדון. אביו, עמנואל מילר (1892–1970), היה פסיכיאטר שהתמחה בהתפתחות הילד. אמו, בטי מילר (שם נעורים: ספירו, 1910–1965), הייתה סופרת וביוגרפית. אחותו, שרה מילר, עבדה שנים רבות בטלוויזיה.
מילר למד מדעי הטבע ורפואה באוניברסיטת קיימברידג' ובאוניברסיטת לונדון. הוא סיים את לימודיו ב-1959 ועבד במשך שנתיים כרופא בבית חולים.
במקביל ללימודיו הוא עסק בדרמה והיה חבר בפוטלייטס - המועדון הדרמטי של אוניברסיטת קיימברידג'. במועדון זה החלו את דרכם גם יוצרים ושחקנים בריטים מוכרים אחרים, למשל: דאגלס אדמס, ג'ון קליז, אמה תומפסון, סשה ברון כהן ועוד.
ב-1960 הוא היה שותף בכתיבה ובהפקה של הרוויו (קברט) הסאטירי Beyond the Fringe, שהוצג תחילה במסגרת פסטיבל אדינבורו, ומאוחר יותר עבר לניו יורק. המחזה היה תחילת דרכם של שחקנים כמו אלן בנט, פיטר קוק ודאדלי מור. מילר עזב את צוות הקברט זמן-מה לאחר שעבר לניו יורק והחל לעבוד כמגיש ועורך של התוכנית "מוניטור" בבי-בי-סי. בין 1966 ל-1968 כתב וביים סרטים עבור בי-בי-סי, ביניהם עיבוד של אליס בארץ הפלאות ועוד.
ב-1970 החל מילר לביים ולהפיק מחזות אופרה. ב-1978 הוא ביים גרסה של האופרה נישואי פיגארו לאופרה האנגלית הלאומית. במקביל הוא עסק בחקר ההיסטוריה של הרפואה באוניברסיטת לונדון, ושימש כסגן-נשיא של הארגון הבריטי למען זכויות הומוסקסואלים - Campaign for Homosexual Equality.
שלמה משה סוזין

ביוגרפיה

נולד כנראה בירושלים, אם כי ידוע שחי בצעירותו בחברון ולכן ייתכן שנולד בחברון. אביו היה רבי אליעזר סוזין, שעל מצבתו נכתב "הרב הישיש מתנהג בחסידות". נמנה עם חברי ישיבת המקובלים בית אל ופעל רבות למען היישוב היהודי בארץ ישראל שסבל בתקופתו מקשיים רבים. 
בשנת ה'תקל"ח (1778) בקירוב, יצא לטורקיה כשד"ר מטעם קהילת חברון, ובשנת ה'תקס"ב (1802) יצא אל צפון אפריקה וטריפולי כשד"ר מטעם קהילת ירושלים. בשנת ה'תקס"ח (1808) הקים בעזרת נדיב עלום שם ישיבה בשם "בני משה" ועמד בראשה. באותה שנה יצא לתוניס בשליחות מטעם קהילת ירושלים.
בשנת ה'תקפ"ד (1824) מונה לתפקיד ראש חכמי ירושלים, "הראשון לציון". בשנת ה'תקפ"ו יצא פעם נוספת בשליחות לארצות צפון אפריקה על אף שכבר שימש בתפקיד הראשון לציון.
בין הרבנים שכיהנו לצדו בבית הדין היו: ר' חזקיה אברהם הכהן, ר' יהודה בן רבי רפאל נבון שהתמנה חמש שנים אחריו לתפקיד הראשון לציון, ר' שמואל הלוי, ר"מ הלוי, ור' ישראל חיים סגרי. 
נפטר בכ"ח בכסלו ה'תקצ"ו (1836), ונקבר בחלקת הרבנים הספרדיים בבית הקברות הר הזיתים, לצד קברו של הראשון לציון, רבי רפאל משה בולה.
על מצבתו נכתב:
ציון במר תבכה בכי נהרות קבעות לדורות, אל הלקח ארון האלוהים. גדול אדוננו ורב, ציון כל הדרה, משה איש האלוהים רבן של בני הגולה, משיירי כנסת גדולה, גדול העצה ורב ציון קריית מועדינו נהפך לאבל מחולנו. נפלה עטרת ראשנו, מורנו ורבנו עמד בפרץ ירושלים, רעיא מהימנא, אבינו מלכנו, המלך שלמה משה סוזין זלה"ה. נלב"ע כ"ח כסליו התקצ"ו. יתומים הינו ואין אב מושיע ורב
.

יחסיו עם הקהילה האשכנזית בירושלים

בזמנו חודשה הקהילה האשכנזית בירושלים והרב סוזין שמר על קשר קרוב עם מנהיג הקהילה האשכנזית בירושלים ר' מנחם מנדל משקלוב. היה בין היוזמים והיועצים כיצד לגאול את חצר האשכנזים הקדומה חורבת רבי יהודה החסיד.
כך מובא בספרם של אריה ליב פרומקין ואליעזר ריבלין "תולדות חכמי ירושלים": "אכן הרב הגדול הר"מ סוזין גילה אוזן מוהרמ"מ (מורנו הרב מנחם מנדל) ז"ל כי אין כל הצדקה להישמעאל על פי חק נמוסם להחזיק ולהתאחז בבתי דירה המוקדש לבית מדרש ותפילה..."
בעקבות התפתחות היישוב האשכנזי בירושלים החלו האשכנזים לתבוע את חלקם מכספי ההקדשות והעזבונות שנדבו יהודים מארצות אשכנז לארץ ישראל וירושלים. כמו כן החלו גם הם לשלוח מטעמם שד"רים לארצות שונות. מצב חדש זה יצר מחלוקות וסכסוכים קשים והרב סוזין מצא דרך להגיע להסכמה ופשרה המקובלת על כל הצדדים על אופן חלוקת הכספים.

כתביו

כתביו לא הובאו לדפוס אך ניתן ללמוד על השפעתו הרבה מספרים אחרים שנכתבו בתקופתו. כתב תשובות רבות, חלק קטן מהן נדפסו בספריהם של חכמי הדור "חקקי לב" לרבי חיים פלאג'י, "חוקי חיים" לרבי חיים אברהם גאגין ו"חקרי לב" לרבי יוסף רפאל חזן, אך רובן נשארו בכתב יד בספרייתו של הרב יצחק בדהב. פרומקין כותב שהיה לו חיבור גדול בכתובים ואינו מציין את תוכנו. בראש הספר "תקנות ירושלים" נדפסה תשובתו על תקנת העזבונות ושם הוא מרבה בשבח ירושלים וחכמיה. 
הסכמותיו מצויות בספרים רבים. כבר בשנת ה'תקמ"ח (1788) אנו מוצאים הסכמה ממנו על ספר "עבודת התמיד". נתן הסכמה והמלצה חמה לספר פאת השולחן לרבי ישראל משקלוב, למרות שהשניים נחלקו בעניין תקנת העזבונות, דבר המעיד כי מחלוקתם הייתה לשם שמים.
פנקסו בכתב ידו נשמר בספרייה הלאומית ובו רשימות וחידושים שונים.

צאצאיו

מצאצאיו ידועים בניו רבי יהודה סוזין ורבי חי ידידיה סוזין, ונכדיו אשר גם הם שימשו כשד"רים, ר' יצחק ב"ר חי ידידיה סוזין ורבי משה שלמה סוזין. אחת מבנות נינותיו היא השחקנית בקי סוזין פריישטדט.